Aylin Manço

Aylin Manço (Belgika, 1991) jaioa) belgikar idazle eta itzultzailea da. Gaur egun Bruselan bizi da, Belgikan.

Aylin Mançoren Ogresse eleberriak, 2021ean, IBBYk (Haur eta Gazte Liburuaren Nazioarteko Erakundea) emandako Libbylit saria jaso zuen, Belgikako eleberri onenaren kategorian.

 Biografia 
Aylin Manço 1991n jaio zen. Bere aita turkiar jatorrikoa da. 2012an Frantziara joan zen bizitzera, eta han ingeniaritza ikasketak egin zituen. Ondoren, Bruselako startup enpresa batean lan egin zuen. Horren ostean, Le Havre Normandie Unibertsitatean sartu zen, Literatur Sorkuntzako graduondoko ikastaroa egiteko, eta baita Le Havreko Arte eta Diseinuko Goi Mailako Eskolan ere, non Clémentine Beauvais idazlearen zuzendaritzapean ikasi zuen.

2019an, Prix du jeune écrivain de langue française-ren 4. saria irabazi zuen Les noms d’oiseaux ipuinagatik, bai eta Charte des auteurs et des illustrateurs jeunesse-k (Haur literaturako egile eta ilustratzaileen elkartea) antolatutako Émergences lehiaketa ere bere Loubna s’en va ipuinagatik.

2019an argitaratu zen bere lehen eleberria, La Dernière Marée, Talents Hauts argitaletxean. Télérama aldizkari kulturalaren kritikaren arabera: «Egileak zeinuak biderkatzen ditu, eta aldi berean erreferentzia-puntuak lausotzen ditu. Liburuaren xarma ahaltsua bere anbiguotasunean datza, bere arnasketa eutsian, bere argi ilunean. Irakurketak intriga sortzen du, irakurleak inoiz ere ez baitaki nora eramango duen kontakizunak». 

Aylin Mançok hau adierazi zuen liburuaren promozioan:  «Denok dugu nerabe bat gure baitan. Nerabezaroan, inoiz ere itxiko ez den arrakala bat sortzen da. Gazte-literaturan arrakala horiek guztiak jorratzen dira, eta erregistro ezberdinetan jolasteko aukera mugagabea da, horregatik dut gustuko. La Dernière Marée literatura intimoa eta fantastikoa da aldi berean».
2020ko otsailean, bere bigarren eleberria, "Ogresse",  argitaratu zen. Liburuak ama baten eta haren alabaren arteko «familia indarkeria fisiko eta psikologikoak» jorratzen ditu. Ricochet webgunearen kritikak honela dio: “Abusuen biktimek sentitu dezaketen erruari buruzko diskurtso urratzailea eskaintzen du liburuak, murgilduta dauden egoera hipnotikotik kanpoko laguntza bati esker bakarrik atera baitaitezke. (...) Nerabezaroa markatzen duten arazoak ere bikain aurkezten ditu kontakizunak (...). Batek pentsa lezake nobela hau modaren olatuaren gainean surfeatzen ari dela, originaltasun falta duela, alegia; baina oker legoke, kontakizunak bete-betean asmatzen du: hunkigarria da, bortitza, liluragarria, eta, gainera, oso aberatsa jorratzen dituen askotariko gaiengatik». Centre National de Littérature pour la Jeunesse (CNLJ) erakundearen La Revue des livres pour enfants-en argitaraturiko kritikaren arabera: «Etorkizun handiko egile belgikar gazte honen liburu berria oroimenean iltzaturik geratzen da, ia-ia usaimenean, amesgaiztoa esna-aldian bezala, neurriz kanpoko sentsibilitate batez zipriztindua». Michel Abescatek, Télérama-n obrari egindako kritikan, hauxe idatzi zuen: «Aylin Mançok idatzitako liburua arnasa hartu ezinik irakurtzen duzun horietako bat da, eta amaitutakoan oreka galduta eta haren menpeko sentitzen zara». Eleberriak Libbylit 2021 saria jaso zuen, IBBYk emandako saria, Belgikako eleberri onenaren kategorian.

2020ko abenduan, «Je ne veux pas tuer ma grand-mère» izenburuko elkarrizketa egin zioten Libération egunkarian Turkian bizi zen amonari buruz eta ikustera joateko izan zituen arazoei buruz.

 Lanak 

 Nerabeentzako eleberriak 

 Les éblouis, Paris, Éditions_Sarbacane, « Exprim' » bilduma, 2022, 400 or. (ISBN 978-2-37731-853-7)
 La Dernière Marée, Vincennes, Éditions Talents Hauts, 2019, 210 or. (ISBN 978-2-36266-265-2)
 Ogresse, Paris, Éditions_Sarbacane, « Exprim' » bilduma, 2020, 274 or. (ISBN 978-2-37731-375-4)

 Itzulpenak 
Zenbait liburu itzuli ditu ingelesetik frantsesera:

 En apnée, Meg , Éditions Talents Hauts, 2020, 160 or.
 Assoiffés, Tracy Wolff, Pocket Jeunesse, 2020, 570 or.
 Amelia Westlake n'existe pas, Erin Gough, éditions Nathan, 2021, 366 or.
 Foudroyés, Tracy Wolff, Pocket Jeunesse, 2022, 637 or.
 Prisonniers, Tracy Wolff, Pocket Jeunesse, 2022, 288 or.
 Une vie avant la mienne, Safia Elhillo, Bayard Jeunesse, 2023, 240 or.

 Sariak 

 2018 : 
 Prix du jeune écrivain de langue française  Les noms d'oiseaux liburuagatik
 Charte des auteurs et des illustrateurs jeunesseerakundeak antolatutako « Émergences » lehiaketan saritua Loubna s'en liburuagatik
 2020 : 
 Prix UNICEF de littérature jeunesse sarirako hautatua La Dernière Marée liburuagatik
 Salon du livre et de la presse jeunesse-n « Pépites »  sarirako hautatua Ogresse liburuagatik
 2021 : 
 IBBYk (Haur eta Gazte Liburuaren Nazioarteko Erakundea) antolaturiko Libbylit saria, Belgikako eleberririk onena kategorian, Ogresse liburuagatik
 Prix Sorcières sarirako hautatua Ogresse liburuagatik
 La Voix des Blogs-en sari literariorako hautatua Ogresse liburuagatik.
 2022 : Prix Farniente sarirako hautatua Ogresse liburuagatik

 Erreferentziak 

 Kanpo estekak 

 Objectif plumes. Le portail des littératures belges
 Babelio
 Les éblouis - 1er chapitre lu par Aylin Manço
 Extraits et passages de La Dernière Marée de Aylin Manço - Booknode
 Extraits et passages de Ogresse de Aylin Manço - Booknode

Kategoria:Gazte literaturako idazleak
Kategoria:1991ko jaiotzak
Kategoria:Emakume itzultzaileak
Kategoria:XXI. mendeko emakume idazleak
Kategoria:Belgikako emakumeak
Kategoria:Belgikako itzultzaileak
Kategoria:Belgikako idazleak